Oikeusasiamies: Poliisipartio ei ymmärtänyt mitä kotietsintä tarkoittaa

Asian ratkaisi apulaisoikeusasiamies Jussi Pajunoja ja esitteli esittelijäneuvos Juha Haapamäki (oik)

Asta Tenhunen

Eduskunnan oikeusasiamiehen mukaan Itä-Suomen poliisilaitoksen partio toimi väärin kotietsinnällä viime joulukuussa.

Oikeusasiamiehelle tänä keväänä asiasta kannelleen miehen mukaan poliisipartio meni päivällä miehen asunnolle, esitti kotietsintämääräyksen ja kertoi epäilevänsä miestä huumausainerikoksesta eli kannabiksen kasvatuksesta asunnossa.

Partio vilkaisi asuntoa noin kymmenen minuuttia, mutta totesi, etteivät näe tarvetta kotietsinnälle. Poliisit poistuivat saman tien paikalta. Mies sai myöhemmin kirjallisen päätöksen, että tutkinta on lopetettu eikä häntä epäillä enää mistään. Mitään kotietsintäpöytäkirjaa ei kuitenkaan löytynyt.

Poliisipartio vastasi, etteivät he olleet käsityksensä mukaan tehneet kotietsintää. Heidän mukaansa kyse ei ollut ollut etsinnästä, kun mitään ei ollut löytynyt. Etsintämääräyksen antanut ja tutkinnan lopettanut rikoskomisario kertoi jääneensä käsitykseen, ettei partio ollut käynyt asunnossa sisällä.

Asiassa oli kuitenkin selvää, että kyse oli kotietsinnästä, sillä partio oli mennyt asuntoon ja toinen poliisi tarkastanut sen rikosasian takia. Siksi kotietsintäpöytäkirja olisi pitänyt tehdä, vaikka mitään ei löytynytkään. Asiassa ei ollut merkitystä sillä, että etsintä oli kestänyt vain vähän aikaa ja ollut pintapuolinen.

Oikeusasiamies velvoitti Itä-Suomen poliisilaitoksen tekemään kotietsintäpöytäkirjan ja toimittamaan sen kohteena olleelle miehelle. Lisäksi oikeusasiamies opasti rikoskomisariota, ylikonstaapelia ja vanhempaa konstaapelia siitä, mitä kotietsintä tarkoittaa.